KOMISSION KERTOMUS BUDJETTIVALLAN KÄYTTÄJÄLLE euro/dollari -valuuttakurssin muutosten vaikutuksista EMOTR:n tukiosaston menoihin varainhoitovuonna 2000 - VARAINHOITOVUOSI 2000

I. JOHDANTO

Dollarin arvo vaikuttaa merkittävästi EMOTR:n tukiosaston menoihin.

Suureen osaan maataloustuotteiden vientituista (viljat, riisi ja sokeri) sekä eräisiin yhteisön sisäisiin tukiin (tärkkelyksen tuotantotuki, sokerin käyttötuki kemianteollisuudelle, puuvillan tuki) tarvittavat määrärahat määritetään euroina vahvistettujen yhteisön hintojen ja dollareina ilmoitettujen maailmanmarkkinahintojen välisen eron perusteella.

Vaikka muut tekijät säilyvät ennallaan, dollarin arvon vaihtelu suhteessa euroon muuttaa euroina ilmoitettujen yhteisön hintojen ja maailmanmarkkinahintojen välistä eroa ja sen vuoksi myös tuotantotukien ja vientitukien määrää. Dollarin arvon noustessa tämä ero pienenee ja menot laskevat; dollarin arvon lasku taas kasvattaa erotusta ja nostaa menoja.

Vuoden 1988 helmikuun 11. ja 12. päivänä kokoontunut Eurooppa-neuvosto ilmoitti päätelmissään haluavansa ottaa huomioon dollarin arvon muutoksen vaikutuksen maatalousmenoihin.

Neuvosto hyväksyi tämän tavoitteen mukaisesti talousarviota koskevasta kurinalaisuudesta 24. kesäkuuta 1988 tehdyllä päätöksellään [1] järjestelmän, jossa säädetään 1 miljardin ecun suuruisen varauksen ottamisesta yhteisön talousarvioon "väliaikaisesti dollarin ja ecun välisen markkinoilla todetun valuuttakurssin merkittävistä ja odottamattomista muutoksista suhteessa talousarviossa käytettyyn pariteettiin johtuvien vaikutusten kattamiseksi" [2].

[1] EYVL L 185, 15.7.1988, s. 29.

[2] Yhteisen rahan käyttöönoton jälkeen 1.1.1999 lainsäädäntöviittaukset ecuun on korvattu eurolla.

Eurooppa-neuvosto vahvisti Edinburghissa 11. ja 12. joulukuuta 1992 pidetyssä kokouksessa rahoitusvarauksen säilyttämisen ennallaan ajanjaksona 1993-1999, mutta päätti vähentää sen määrän 500 miljoonaan ecuun vuodesta 1995 alkaen. Lisäksi talousarviota koskevasta kurinalaisuudesta ja talousarviomenettelyn parantamisesta 29. lokakuuta 1993 tehdyssä Euroopan parlamentin, neuvoston ja komission välisessä sopimuksessa [3] määrätään, että rahoitusvarauksen tarkoituksena on kattaa dollarin valuuttakurssin merkittävistä ja odottamattomista muutoksista suhteessa talousarviossa käytettyyn valuuttakurssiin johtuvat, budjettimenoihin kohdistuvat vaikutukset. Neuvosto teki 31. lokakuuta 1994 talousarviota koskevasta kurinalaisuudesta uuden päätöksen [4], jossa otetaan huomioon Edinburghissa pidetyn Eurooppa-neuvoston kokouksen ja vuoden 1993 toimielinten välisen sopimuksen päätelmät. Kuten vuoden 1988 päätöksessäkin tässä uudessa päätöksessä säädetään, että talousarviota laadittaessa käytettävä dollari/ecu -valuuttakurssi on edellistä varainhoitovuotta edeltäneen vuoden kolmen ensimmäisen kuukauden aikana valuuttamarkkinoilla voimassa ollut keskikurssi.

[3] EYVL L 331, 7.12.1993, s. 1.

[4] EYVL L 293, 12.11.1994, s. 14.

Vuoden 1999 jälkeistä kautta silmällä pitäen Berliinissä 24. ja 25. maaliskuuta 1999 kokoontuneen Eurooppa-neuvoston päätelmissä todettiin, että rahoitusvaraus olisi poistettava asteittain vuoden 2002 loppuun mennessä. Vuosina 2000 ja 2001 rahoitusvaraus olisi edelleen 500 miljoonaa euroa, mutta se vähennettäisiin 250 miljoonaan euroon vuonna 2002. Eurooppa-neuvoston päätelmät vahvistettiin 6. toukokuuta 1999 tehdyssä toimielinten välisessä sopimuksessa [5], ja vuoden 1994 päätös korvattiin talousarvion kurinalaisuudesta 26. päivänä syyskuuta 2000 annetulla neuvoston asetuksella (EY) N:o 2040/2000 [6], jota alettiin soveltaa 1. lokakuuta 2000. Mainitun asetuksen 8-13 artiklassa säädetään Berliinissä kokoontuneen Eurooppa-neuvoston päätelmien mukaisesta euro/dollari -valuuttakurssin huomioon ottamisesta. Asetuksessa säädetään, että vuosina 2000 ja 2001 rahoitusvaraus on edelleen 500 miljoonaa euroa ja että se vähennetään 250 miljoonaan euroon vuonna 2002 ja tämän jälkeen poistetaan varainhoitovuodesta 2003 alkaen. Jos dollarin arvo suhteessa euroon nousee talousarviossa käytettyyn valuuttakurssiin verrattuna, tukiosastossa aikaansaadut säästöt siirretään rahoitusvaraukseen enintään 500 miljoonan euron määrään asti (250 miljoonan euron määrään asti vuonna 2002). Jos talousarviokustannukset lisääntyvät sen vuoksi, että dollari on euroon verrattuna heikentynyt talousarviossa käytetyn valuuttakurssin alle, käytetään rahoitusvarausta ja määrärahasiirrot tehdään niihin EMOTR:n tukiosaston budjettikohtiin, joihin dollarin heikentyminen on vaikuttanut.

[5] EYVL L 172, 18.6.1999, s. 1.

[6] EYVL L 244, 29.9.2000, s. 27.

Rahoitusvaraus vaarantuu, kun mainitut säästöt tai tapauksen mukaan lisämenot ovat suuremmat kuin 200 miljoonan euron neutraali marginaali (100 miljoonaa euroa vuonna 2002).

Komissio esittää budjettivallan käyttäjälle asetuksen (EY) N:o 2040/2000 10 artiklan mukaisesti tämän varainhoitovuotta 2000 koskevan kertomuksen vaikutuksista, jotka kohdistuvat EMOTR:n tukiosaston 1-3 osaston menoihin ja jotka johtuvat ajanjaksolla 1.8.1999-31.7.2000 tapahtuneista dollarin ja euron keskimääräisen valuuttakurssin muutoksista suhteessa talousarviossa käytettyyn valuuttakurssiin. Tämä kertomus sisältää tietoja, joita voidaan käyttää arvioitaessa, pitäisikö näiden vaikutusten vuoksi ehdottaa siirtoa rahoitusvarauksesta tai rahoitusvaraukseen sekä arvioitaessa määrää, johon se kohdistuisi.

II. DOLLARIN ARVON VAIKUTUS EMOTR:N TUKIOSASTON MENOIHIN VARAINHOITOVUONNA 2000

Euro/dollari -valuuttakurssin muutosten vaikutusten arvioimiseksi varainhoitovuonna 2000 on asetuksen (EY) N:o 2040/2000 8 artiklan mukaisesti otettava huomioon 1.8.1999-31.7.2000 todetun euron ja dollarin keskimääräisen valuuttakurssin ja vuoden 2000 talousarviossa käytetyn valuuttakurssin välinen ero. Koska 31. lokakuuta 1994 tehdyn päätöksen säännöksiä sovellettiin edelleen vuoden 2000 talousarviota laadittaessa, varainhoitovuoden 2000 määrärahojen arvioimisessa käytetty valuuttakurssi oli 1 euro = $ 1,12. Se vastaa varainhoitovuotta 2000 edeltäneen varainhoitovuoden kolmen ensimmäisen kuukauden keskimääräistä valuuttakurssia (vuoden 1999 tammi-, helmi- ja maaliskuu).

Seuraavassa taulukossa esitetään viiteajanjakson aikana todetut valuuttakurssin kuukausittaiset muutokset:

>TAULUKON PAIKKA>

Dollarin pyöristetyn keskikurssin voidaan havaita olleen tarkasteluajankohtana 1 EUR = $ 0,99 eli 11,6 prosenttia vähemmän kuin talousarvion valuuttakurssi, ja vastaavan dollarin revalvoitumista 13,1 %:lla.

Tästä dollarin revalvoitumisesta koitui EMOTR:n tukiosastolle säästöjä.

Todettu keskikurssi, 1 EUR = $ 0,99, vastaa päiväkurssien aritmeettista keskiarvoa kyseisen 12 kuukauden ajanjakson osalta. Tämän 12 kuukauden keskiarvon keskimääräinen kuukausikurssi vaihteli vuoden 1999 lokakuun enimmäisarvon, 1 EUR = $ 1,07, ja vuoden 2000 toukokuun vähimmäisarvon, 1 EUR = $ 0,91, välillä.

Dollarin revalvoitumisesta koituneiden säästöjen arvioimiseksi asianmukaisesti tilanteessa, jossa erot suhteessa talousarvion valuuttakurssiin ovat vaihtelevia, on tarpeen vahvistaa kyseisenä ajanjaksona painotettu dollarin keskikurssi niiden maataloustuotteiden osalta, joiden euroina ilmoitettuihin menoihin dollari vaikuttaa, ottaen huomioon vientitukea ja muuta yhteisön sisäistä tukea saavien vietyjen määrien kausivaihtelut. Vuonna 2000 kaikkia kyseisiä tuotteita ja toimenpiteitä koskeva painotettu keskikurssi oli 1 EUR = $ 1,00.

Tämän perusteella EMOTR:n tukiosastolle dollarin revalvoitumisesta suhteessa talousarvion valuuttakurssiin aiheutuneita säästöjä koskeva arvio on 510 miljoonaa euroa varainhoitovuonna 2000.

Kyseisiä säästöjä koskeva yksityiskohtainen laskelma esitetään liitteessä, ja se jakautuu luvuittain seuraavasti:

B1-10: Peltokasvit (viljakasvit)

B1-11: Sokeri

B1-13: Puuvilla

B1-18: Muut kasvintuotannon alat (riisi)

B1-30: Liitteeseen I kuulumattomat tuotteet

(viljat, sokeri, riisi)

B1-32: Saaret ja syrjäiset alueet // 371 milj. EUR

48 milj. EUR

44 milj. EUR

6 milj. EUR

35 milj. EUR

7 milj. EUR

YHTEENSÄ // 510 milj. EUR [7]

[7] Pyöristämisen vuoksi yksittäisiä kohtia ei voi lisätä kokonaismäärään.

Muilla tuotannonaloilla, erityisesti eläintuotteiden alalla on huomattava, että edellisen vuoden tapaan dollareina ilmoitettuja maailmanmarkkinahintoja ei otettu huomioon talousarviota laadittaessa. Tämän vuoksi ei ollut tarpeen arvioida dollarin arvon muutosten vaikutuksia kyseisille aloille myönnettyihin vientitukiin tai yhteisön tukiin.

Koska 510 miljoonan euron säästöt varainhoitovuonna 2000 ovat 200 miljoonan euron omavastuuta suuremmat, rahoitusvaraukseen tulisi siirtää 310 miljoonaa euroa (luku B1-60) asetuksen (EY) N:o 2040/2000 11 artiklan mukaisesti. Edellisiin varainhoitovuosiin verrattuna vuoden 2000 talousarvion toteuttaminen EMOTR:n tukiosastoa koskevien osastojen B1-1-B1-3 osalta on vastannut paremmin käytettävissä olevia määrärahoja. Vaikka käyttävissä on riittävästi varoja rahoitusvaraukseen kohdistuvan siirron kattamiseksi, kyseisten varojen tarkka lähde voidaan määrittää vasta sen jälkeen, kun jäsenvaltiot ovat toimittaneet yksityiskohtaiset tiedot talousarvion toteuttamisesta budjettikohdittain. Kun tarvittavien varojen saatavuus on varmistettu EMOTR:n tukiosaston yksittäisten budjettikohtien osalta, komissio tekee budjettivallan käyttäjälle ehdotuksen rahoitusvaraukseen siirtämisestä.

LIITE - Euro/dollari -valuuttakurssin muutosten vaikutus EMOTR:n tukiosaston menoihin: varainhoitovuosi 2000

>TAULUKON PAIKKA>

HUOM: Taulukon tietojen perusteella euro/dollari -valuuttakurssin 10 prosentin lasku aiheuttaisi 506 miljoonan euron suuruisen muutoksen menoihin.

(1) Vähennetty viedyt verolliset tai nollatuen saaneet määrät.

LIITETTÄ KOSKEVAT SELITTÄVÄT HUOMAUTUKSET

Taulukkojen sarakkeessa a esitetään kaikki ne budjettikohdat, joihin dollarin arvon muutokset suhteessa talousarviossa käytettyyn valuuttakurssiin vaikuttavat selvästi ja välittömästi.

Sarakkeessa b ilmoitetaan kyseisenä ajankohtana arvioidut keskimääräiset maailmanmarkkinahinnat dollareina.

Ne vastaavat joko yhteisön tuotteiden viennin yhteydessä toteutuneita keskimääräisiä myyntihintoja tai eri tukien laskemisessa käytettyjä hintoja.

Nämä hinnat kerrotaan tarkistuskertoimella [sarake c], joka osoittaa tuen tai vientituen määrittämiseksi huomioon otetun maailmanmarkkinahinnan painoarvon. Esimerkiksi maissin maailmanmarkkinahinta vaikuttaa 1,6 kertaa tärkkelyksen tuotantotukeen.

Tarkistuskertoimella korjatut keskimääräiset maailmanmarkkinahinnat dollareina esitetään sarakkeessa d.

Sarakkeessa e esitetään euron/dollarin todetut keskimääräiset, suoraan painotetut valuuttakurssit, joissa otetaan huomioon vientitukia tai yhteisön tukea saavien määrien kausivaihtelu.

Sarakkeissa f ja g ilmoitetaan korjatut keskimääräiset maailmanmarkkinahinnat muunnettuina euroiksi talousarvion valuuttakurssin, 1 EUR = $ 1,12, ja sarakkeessa e ilmoitettujen, todettujen painotettujen keskimääräisten kurssien avulla.

Valuuttakurssien vaihtelun yksikkövaikutus ilmoitetaan euroina tonnilta sarakkeessa h. Kun kyseinen yksikkömäärä on kerrottu tukea ja/tai vientitukea kyseisenä aikana saaneilla arvioiduilla määrillä [sarake i], saadaan vaikutukset, jotka ilmoitetaan sarakkeessa j (vihreinä euroina) ja sarakkeessa l (budjettieuroina).